JMART แรลลี่ยาว 2 สัปดาห์พุ่ง 29% โบรกฯชูเป้า 50.50 บ. ชี้กำไร Q4 ฟื้นแตะ 400 ลบ.
JMART แรลลี่ยาว 2 สัปดาห์พุ่ง 29% โบรกฯชูเป้า 50.50 บ. ชี้กำไร Q4 ฟื้นแตะ 400 ลบ. จากกลุ่มการเงินเติบโตได้ตามขนาดพอร์ตที่ขยายตัวทุกไตรมาส อีกทั้งยอดขายมือถือจะฟื้นตัวแรงหลังกลับมาเปิดสาขาได้

18 พ.ย. 2564

ผู้สื่อข่าวรายงานว่าวันนี้ (18 พ.ย. 2564) ราคาหุ้นบริษัท เจ มาร์ท จำกัด (มหาชน) หรือ JMART ณ เวลา 11:22 น. อยู่ที่ระดับ 50.25 บาท เพิ่มขึ้น 1.50 บาท หรือ 3.08% โดยทำจุดสูงสุดที่ 50.50 บาท และทำจุดต่ำสุดที่ 49.00 บาท ด้วยมูลค่าการซื้อขาย 321.56 ล้านบาท

ทั้งนี้ราคาหุ้น JMART ปรับตัวขึ้นมาต่อเนื่องนาน 2 สัปดาห์ นับตั้งแต่ราคาหุ้นปิดที่ระดับ 39.00 บาท เมื่อวันที่ 4 พ.ย. 2564 คิดเป็นการปรับตัวเพิ่มขึ้น 11.25 บาท หรือคิดเป็น 28.84% 
บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (18 พ.ย. 2564) โดยคาดกำไรไตรมาส 4/2564 จะฟื้นตัวกลับมาอยู่ระดับ 350 – 400 ล้านบาท เพิ่มขึ้น 30% จากไตรมาสก่อน มาจากทั้งกลุ่มการเงิน (JMT – SINGER) กำไรเติบโตได้ตามขนาดพอร์ตที่ขยายตัวทุกไตรมาส และการพลิกมีกำไรของ KBJ จากปริมาณการตั้งสำรองที่ลดลง ด้านมือถือจะฟื้นตัวแรงจากไตรมาสก่อน จากสาขาที่กลับมาเปิดได้ คงคำแนะนำ “ซื้อ” ราคาเป้าหมาย 50.50 บาท